Diari Oficial de la Generalitat Valenciana


Sumari del DOGV 8550, del 17-05-2019 (2019/4780)

RESOLUCIÓ de 9 de maig de 2019, del director general de Relacions amb les Corts, per la qual es publica el Conveni marc entre la Generalitat, a través de la Presidència, la Universitat de València - Estudi General, la Universitat Politècnica de València, la Universitat Jaume I de Castelló i la Universitat d'Alacant, per a la creació de la Càtedra Avant.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8550

Data del DOGV
:   17-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4780


Data del document
:   09-05-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de maig de 2019, del director general de Relacions amb les Corts, per la qual es publica el Conveni marc entre la Generalitat, a través de la Presidència, la Universitat de València - Estudi General, la Universitat Politècnica de València, la Universitat Jaume I de Castelló i la Universitat d'Alacant, per a la creació de la Càtedra Avant. [2019/4780]  
La Generalitat, a través de la Presidència, la Universitat de València-Estudi General, la Universitat Politècnica de València, la Universitat Jaume I de Castelló i la Universitat d'Alacant han subscrit, prèvia tramitació reglamentària, el dia 4 de març de 2019, el conveni marc per a la creació de la Càtedra Avant, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 de maig de 2019 i número 330/2019, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 9 de maig de 2019.- El director general de Relacions amb les Corts: Antonio Torres Salvador.  
  
  
 Conveni marc de col·laboració entre la Generalitat, a través de la Presidència, la Universitat de València - Estudi General, la Universitat Politècnica de València, la Universitat Jaume I de Castelló i la Universitat d'Alacant, per a la creació de la Càtedra Avant.  
  
València, 4 de març de 2019  
  
D'una banda, la Generalitat, representada per Ximo Puig i Ferrer, president de la Generalitat, que actua en nom i representació del Consell de la Generalitat, en virtut del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat. Aquest acte està autoritzat expressament mitjançant l'Acord del Consell de 28 de desembre de 2018.  
  
D'una altra, María Vicenta Mestre Escrivá, en qualitat de rectora de la Universitat de València, nomenada pel Decret 41/2018, de 6 d'abril, del Consell, i en virtut de les atribucions que té conferides per l'article 94.1.d dels Estatuts de la Universitat de València, aprovats pel Decret 128/2004, de 30 de juliol, del Consell, i modificats pel Decret 45/2013, de 28 de març, del Consell.  
D'una altra, Francisco José Mora Mas, en qualitat de rector de la Universitat Politècnica de València, nomenat pel Decret 64/2017, de 26 de maig, del Consell, i en virtut de les atribucions que té conferides per l'article 53.d dels Estatuts de la Universitat Politècnica de València, aprovats pel Decret 182/2011, de 25 de novembre, del Consell.  
  
D'una altra, Eva Alcón Soler, en qualitat de rectora de la Universitat Jaume I de Castelló, nomenada pel Decret 70/2018, d'1 de juny, del Consell, i en virtut de les atribucions que té conferides per l'article 70.1.t dels Estatuts de la Universitat Jaume I de Castelló, aprovats pel Decret 116/2010, de 27 d'agost, del Consell.  
D'una altra, Manuel Palomar Sanz, en qualitat de rector de la Universitat d'Alacant, nomenat pel Decret 57/2016, de 13 de maig, del Consell, i en virtut de les atribucions que té conferides per l'article 64, apartat h de l'Estatut de la Universitat d'Alacant, aprovats pel Decret 25/2012, de 3 de febrer, del Consell.  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni, i a aquest efecte,  
  
Exposen  
  
1. Que aquestes entitats tenen objectius i interessos comuns en l'àmbit local, concretament en l'estudi i diagnòstic en tots els diferents aspectes del fenomen del despoblament, tant respecte a la identificació i definició de les causes i efectes del despoblament, com sobre les propostes de solucions a aplicar.  
2. A la Comunitat Valenciana, les zones rurals estan des de fa dècades amb el problema, cada vegada més amenaçador, del descens de població. Aquesta situació és particularment greu en algunes comarques que, provenint ja de densitats de població molt baixes, en els últims trenta anys han patit un declivi en el nombre d'habitants extremadament sever. De la mateixa manera, també té gran incidència en aquesta problemàtica el preocupant envelliment dels habitants del medi rural, que impedeix garantir un relleu generacional en molts dels nostres pobles.  
  
Aquest anomenat «hivern demogràfic» només es pot revertir per mitjà de l'atracció, a aquests municipis, de nous veïns i veïnes, ja que la retenció dels que hi ha no porta a una variació zero, sinó a una variació negativa.  
El Consell, davant del greu problema del despoblament, ha previst la necessitat d'escometre polítiques de desenvolupament rural específiques i pròpies, per a la qual cosa ha considerat prioritària la implementació de l'Agenda Valenciana Antidespoblament (Avant), per part de la Generalitat, a fi de frenar la sagnia demogràfica de l'interior del territori.  
La Presidència de la Generalitat té atribuïda la competència substantiva en matèria d'administració local, per mitjà de Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat.  
3. Que les universitats signatàries d'aquest conveni estan interessades a col·laborar amb la Generalitat en el desenvolupament d'aquest tipus d'iniciatives, mitjançant la realització de programes formatius, culturals i de reflexió universitària orientats cap al coneixement i la difusió de les temàtiques en matèria de la lluita contra el despoblament.  
4. La creació de la Càtedra Avant té com a finalitat desenvolupar activitats d'investigació, docents i de difusió sobre futures estratègies en matèria de despoblament. A partir del treball d'aquestes institucions es podran generar sinergies que permeten avanços en el disseny i la implementació de mesures contra el despoblament, i que aquests avanços siguen transferits a la societat per a garantir el benestar de la ciutadania de la Comunitat Valenciana.  
5. La càtedra realitzarà una labor centrada en la potenciació de seminaris, jornades, conferències, concursos, exposicions, estudis i tallers els objectius dels quals seran la investigació, la formació especialitzada i la difusió pública dels seus avanços dins d'un marc d'anàlisi, la qual cosa possibilitarà obtindre una informació rellevant per a les decisions que haja de prendre la Generalitat.  
6. La finalitat, per tant, és aconseguir que la Càtedra Avant siga un punt d'unió decisiu i funcional entre l'activitat educativa i investigadora de les universitats amb el disseny, la planificació, la gestió, l'execució i les polítiques públiques contra el despoblament a la Comunitat Valenciana.  
7. Tenint en compte tot això, les universitats signatàries i la Presidència de la Generalitat estimen oportú formalitzar aquest conveni, d'acord amb les següents  
  
  
Clàusules  
  
Primera. Objecte del conveni i règim jurídic  
Per complir els objectius anteriors, és objecte d'aquest conveni la creació, per part de les universitats signatàries, de la Càtedra Avant, com una plataforma acadèmica que pretén constituir un espai d'investigació atenent les necessitats en matèria despoblament, així com la divulgació i la transferència del coneixement vinculat a aquestes temàtiques, i determinar el marc de col·laboració entre la Generalitat i cadascuna d'aquestes universitats en el foment del coneixement i difusió de temàtiques relacionades amb els riscos del despoblament.  
El desenvolupament d'aquestes activitats serà dut a terme a través d'un conveni específic anual, que haurà de ser firmat per la Generalitat i la resta de participants en aquest conveni marc. Així mateix, en funció dels projectes concrets realitzats per la Càtedra, podran col·laborar, en aquests, altres centres, departaments i instituts.  
El règim jurídic aplicable al conveni és el derivat del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
La càtedra Avant no és un nou òrgan de l'administració del Consell.  
  
  
Segona. Activitats de la Càtedra  
Amb la finalitat de complir els objectius definits en la clàusula anterior, la Càtedra desenvoluparà, entre d'altres, les següents activitats:  
a) Activitats de divulgació i transferència de coneixement  
- Realització de jornades de divulgació tècnica, tecnològica i artística.  
- Publicacions sobre temes d'interés en l'àmbit de la Càtedra.  
- Promoció en esdeveniments científics, tècnics i artístics.  
- Organització d'exposicions i promoció d'activitats culturals.  
  
- Divulgació de les activitats de la Càtedra.  
- Conferències, seminaris i tallers.  
- Organització i convocatòria de concursos  
  
b) Activitats d'investigació i desenvolupament  
- Desenvolupament de línies d'investigació conjunta.  
- Suport en la realització de tesis doctorals en l'àrea de coneixement de la Càtedra.  
- Realització d'estudis i treballs de recerca.  
- Promoció de trobades nacionals i internacionals de persones expertes en l'àrea d'interés de la Càtedra.  
I, a més, qualsevol altra activitat que la Comissió de Seguiment de la Càtedra considere d'interés i acorde dins de les disponibilitats econòmiques de la Càtedra i de les finalitats que constitueixen l'objecte d'aquest conveni.  
Les activitats que es desenvolupen a l'empara de la Càtedra quedaran subjectes a la normativa de les universitats signatàries.  
  
Tercera. Convenis i acords singulars  
Per al desenvolupament de les activitats específiques previstes en la clàusula segona d'aquest conveni, les parts subscriuran els oportuns convenis o acords singulars, que hauran de ser firmats per la Generalitat i la resta de participants en aquest conveni marc.  
La Presidència de la Generalitat finançarà aquestes activitats amb l'aportació anual que es preveja en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
Quarta. Obligacions econòmiques  
L'aplicació i l'execució d'aquest conveni, incloent-hi a aquest efecte tots els actes jurídics que puguen dictar-se per a executar-lo i desenvolupar-lo, no podrà suposar obligacions econòmiques per a la Generalitat, i, en tot cas, hauran de ser ateses amb els seus mitjans personals i materials.  
  
Cinquena. Òrgan mixt de seguiment i control  
Per al compliment dels compromisos i del seguiment del funcionament del Conveni es constituirà una comissió paritària de seguiment, que estarà integrada per quatre persones en representació de les universitats firmants, a raó d'una persona per cadascuna de les quatre universitats firmants, i quatre persones en representació de la Presidència de la Generalitat, i, amb veu però sense vot, les persones que dirigisquen la Càtedra. La Comissió es constituirà en el termini de quinze dies a partir de l'entrada en vigor d'aquest conveni i es reunirà sempre que siga sol·licitat per alguna de les parts signatàries.  
En el cas que una de les universitats firmants decidisca abandonar voluntàriament el conveni, perdrà la seua representació en aquest òrgan.  
  
La Comissió vetlarà pel bon compliment d'aquest conveni, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
El seu funcionament i l'adopció d'acords es regularan pel que preveuen els articles 15 i següents de la Llei 40/2015, d'1 d'octubre, de règim jurídic del sector públic. Es procurarà la presència equilibrada de dones i homes, en aplicació d'allò que preveu el II Pla d'Igualtat de Dones i Homes de l'Administració de la Generalitat, aprovat per Acord de 10 de març de 2017, del Consell.  
Una còpia de les actes, acords o informes que, si escau, emeta la Comissió Paritària de Seguiment, en el desenvolupament i execució de les funcions que tinga assignades, serà remesa a la direcció general de la Generalitat competent en matèria de règim local.  
  
Sisena. Ubicació, seu i direcció  
La seu de la Càtedra Avant estarà situada en el Campus de Riu Sec de la Universitat Jaume I de Castelló.  
Les activitats objecte d'aquest conveni referents a la Càtedra Avant es realitzaran en la seu de les instal·lacions pròpies de les universitats o en qualsevol altre espai determinat de comú acord per ambdues institucions.  
La Càtedra estarà codirigida per quatre professores o professors, un de cada universitat participant.  
  
Setena. Data d'inici de l'eficàcia i termini de vigència  
Aquest conveni entrarà en vigor en el moment de la signatura i estarà vigent durant quatre anys computats des d'aquesta data.  
En qualsevol moment abans de la finalització del termini de vigència previst en el paràgraf anterior, es podrà prorrogar per un període màxim de quatre anys, per acord unànime de les parts, i amb els tràmits previs que la normativa de cada una de les parts requerisca.  
  
Huitena. Confidencialitat  
La confidencialitat i la publicació de resultats es regularan, de mutu acord entre les universitats i la Generalitat, si s'estima oportú, mitjançant un conveni específic.  
  
Novena. Extinció del conveni  
Aquest conveni s'extingirà quan concórrega qualsevol de les següents causes de resolució:  
a) Pel transcurs del termini de vigència del conveni sense que se n'haja acordat la pròrroga.  
b) Per mutu acord entre les parts.  
c) Per decisió unilateral d'una de les parts, mitjançant una comunicació expressa per escrit a les altres parts amb dos mesos d'antelació a la data en què el done per rescindit.  
d) Per incompliment de les obligacions i compromisos assumits per cadascuna de les parts en aquest conveni. En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o compromisos que es consideren incomplits, en els termes establits en l'article 51.2 de la Llei 40/2015, d'1 d'octubre, de règim jurídic del sector públic.  
  
e) Per decisió judicial declaratòria de la nul·litat del conveni.  
f) Per qualsevol altra causa diferent de les anteriors prevista en el conveni o en les lleis.  
El compliment i la resolució d'aquest acord en causaran la liquidació amb l'objecte de determinar les obligacions i compromisos de cadascuna de les parts, en els termes establits en l'article 52 de la Llei 40/2015.  
En el supòsit d'extinció del conveni per causes diferents de la conclusió del termini de la seua vigència, les parts, a proposta de la comissió paritària de seguiment del conveni, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual haurà de realitzar-se la liquidació de les mateixes en els termes establits legalment.  
  
Desena. Separació voluntària del conveni  
Si alguna de les universitats signants del present conveni marc decideix abandonar-lo, això no suposarà l'extinció del conveni, que podrà continuar tenint efecte respecte de les parts que hi romanguen.  
  
  
Onze. Efectes de la resolució d'aquest conveni  
Les parts firmants podran modificar aquest conveni en qualsevol moment per acord exprés, i es requeriran els mateixos tràmits que els previs a la seua subscripció.  
  
Dotze. Nomenament de les persones que exercisquen la direcció de la Càtedra  
El procediment per a nomenar el professorat que dirigirà la Càtedra serà el següent: una vegada oïda la proposta de la Comissió, el rector o la rectora de la universitat a la que pertanya el professor o la professora realitzarà, si escau, el nomenament. Les seues funcions seran les que determine la Comissió paritària de seguiment, de conformitat amb la normativa de les universitats signatàries.  
  
Tretze. Jurisdicció  
Aquest conveni té naturalesa administrativa i es regirà per les normes del dret administratiu; en cas de conflicte serà competent la jurisdicció contenciosa administrativa.  
  
Catorze. Publicitat  
El text íntegre d'aquest conveni es publicarà en el Diari Oficial de la Generalitat Valenciana i a més es farà públic en el portal de transparència de la Generalitat gva Oberta i en la pàgina web de les universitats signatàries, segons es disposa en l'article 9.1.c i en l'article 10, apartats 1 i 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
I perquè conste als efectes oportuns, com a prova de conformitat amb tot l'anterior, firmen els compareixents, en quíntuple exemplar, al lloc i en la data que s'indiquen.  
  
El president de la Generalitat: Ximo Puig Ferrer.  
La rectora de la Universitat de València - Estudi General: M.ª Vicenta Mestre Escrivà.  
El rector de la Universitat Politècnica de València: Francisco José Mora Mas.  
El rector de la Universitat d'Alacant: Manuel Palomar Sanz  
La rectora de la Universitat Jaume I: Eva Alcón Soler.